## El Centre del Carme de València acull un taller de creació de revistes experimentals

*** ‘Edita-ho tu mateix’ se celebra els dies 29, 30 i 31 de gener com a activitat paral·lela a l’exposició ‘Pàgines en construcció’
* El taller està dirigit a persones amb interés en l’edició creativa, el disseny i la publicació alternativa
* La revista resultant de l’activitat passarà a formar part de la col·lecció expositiva**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), presenta un taller de creació de revistes rares i experimentals en el Centre del Carme de Cultura Contemporània (CCCC) de València.

Del 29 al 31 de gener se celebra ‘Edita-ho tu mateix’, un taller de tres dies de duració en el qual els participants podran crear una revista experimental.

El taller es planteja com una activitat paral·lela a l’exposició ‘Pàgines en construcció’, que mostra més de 70 revistes rares i experimentals en la sala Contraforts del Centre del Carme fins al 16 de febrer.

El director-gerent del CMCV, Nicolás Bugeda, ha destacat que estes activitats de mediació “tenen com a finalitat enriquir la labor expositiva, implicar l’espectador, promoure la creativitat i acostar l’art contemporani en totes les seues manifestacions al públic”.

Amb la supervisió del mateix comissari de l’exposició, Pepe Murciego, i l’artista visual Diego Ortiz, el taller repassa, a més, la producció editorial a Espanya dels últims cinquanta anys de les revistes rares, més pròximes al llibre-objecte que al tradicional format llom-grapa.

Durant les tres jornades s’editarà un número de la revista *La Más Bella*, en la qual cada alumne crearà la seua pròpia pàgina amb dissenys completament lliures. A més, en acabar la lliçó, els coeditors poden emportar-se un exemplar de l’obra final.

L’exemplar que resulte del taller se sumarà a la col·lecció de *La Más Bella*, revista experimental que s’exhibix en col·leccions, centres culturals, museus o es repartixen entre col·leccionistes d’este tipus de publicacions.

“Este taller és una invitació a reflexionar fora dels marges i a dissenyar les nostres pròpies ‘pàgines en construcció’, prenent inspiració d’esta revista que, més que una publicació, és un manifest viu de llibertat creativa”, ha assenyalat Murciego.

“Este espai està pensat perquè cada participant experimente de manera directa amb les ferramentes, els formats i les tècniques que han definit esta revista com un referent en l’edició alternativa” ha afegit.

***La Más Bella*, revista experimental**

La revista consistix en un projecte artístic que explora i redefinix l’edició d’art contemporani mitjançant reflexió, acció i experimentació. Les seues obres estan pensades per a publicar-se per mitjans i canals diferents del món editorial tradicional.

*La Más Bella* ha publicat, des de la seua primera edició en 1993, quasi 150 edicions, i ha comptat amb més de 2.000 col·laboradors procedents de tota disciplina i indisciplina creativa. La revista porta dos números de contingut autòcton, que actualment estan exposats en la mostra: *La Más Bella A L’EMBOLIC* resultat d’un altre taller d’‘Edita-ho tu mateix’ i *La Más Bella PLAYA*, un encàrrec d’una associació veïnal del barri del Cabanyal.

Dirigida a un públic adult amb interés en el sector editorial, esta activitat compta amb un màxim de 20 places disponibles i requerix inscripció prèvia mitjançant este [enllaç](https://www.consorcimuseus.gva.es/).

Fecha: 14/01/2025